Les versions catalana i castellana d'aquest document van ser publicades en el DOGC núm. 6928, de 5.8.2015.
Eth preambul dera Lei 1/1994 expausave en detalh es caracteristiques socioeconomiques e territoriaus especiaus deth nucli de Badia del Vallès que justifiquèren era creacion deth municipi: era origina (Plan nacionau der abitatge 1961-1976), era configuracion urbanistica (s'auie previst era construccion de 5.372 abitatges en regim de proteccion especiau, 136 locaus comerciaus e un nombre important d'equipaments qu'en moment dera inauguracion encara non s'auien executat), era administracion (per mejan dera Mancomunitat Intermunicipau Barberà del Vallès – Cerdanyola del Vallès «Ciutat Badia»), era consciéncia ciutadana des abitants de considerar-se vesins de Badia del Vallès (en 1982 se hec ua consulta populara sus era constitucion d'aguest nucli en municipi) e era insuficiéncia de recorsi dera Mancomunitat entà atier eth finançament adequat deth nivèu de servicis que rendie tara poblacion, entre autes.
Aguest periòde transitòri s'establie en dètz ans dempús dera entrada en vigor dera Lei, pendent es quaus era Administracion dera Generalitat prenec en cargue eth finançament des servicis non obligatòris que i auie en moment de creacion deth municipi.
Aguesta formula transitòria s'articulèc mejançant era prorogacion dera disposicion transitòria tresau dera Lei 1/1994: enquiath 31 de deseme de 2005, mejançant era disposicion finau tresau dera Lei de pressupòsti dera Generalitat entath 2005; e enquiath 31 de deseme de 2006, mejançant era disposicion finau quatau dera Lei de pressupòsti dera Generalitat entath 2006.
Dempús de dètz e nau ans dempús dera creacion deth municipi de Badia del Vallès, se constate que non s'an artenhut es objectius fixadi pera convencion entà melhorar era basa fiscau deth municipi e qu'era convencion non da pro seguretat juridica entà garantir er acompliment des apòrts, causa pera quau ei apertient incorporar en ua nòrma damb reng de lei un regim transitòri que garantisque uns apòrts economics estables en tot que se definís un nau sistèma de finançament especific que garantisque era viabilitat economica deth municipi e tengue en compde era experiéncia aquerida.
A causa der inacompliment dera convencion, eth municipi de Badia del Vallès non pòt potenciar era sua capacitat fiscau.
Un viatge consolidada era subsisténcia deth municipi de Badia del Vallès, era disposicion derogatòria extinguís era validitat dera Lei 1/1994, deth 22 de hereuèr, de creacion deth municipi de Badia per segregacion de part des tèrmes municipaus de Barberà del Vallès e de Cerdanyola del Vallès, per arrasons de simplificacion der orde juridic.
Era finalitat d'aguesta lei ei dotar eth municipi de Badia del Vallès d'un finançament transitòri especiau, en tot que non s'aprove un finançament especific entad aguest municipi entà resòlver eth deficit estructurau permanent que patís coma conseqüéncia des sues caracteristiques socioeconomiques e territoriaus.
Eth municipi de Badia del Vallès a de prestar es servicis que li corresponen segons era legislacion en vigor.
Era Comission a d'auer ua composicion paritària damb tres representants dera Administracion dera Generalitat e tres deth municipi de Badia del Vallès.
Era Comission a es foncions següentes:
d) Assegurar qu'en tèrme de quate ans s'aprove un finançament especific entà Badia del Vallès, derivat dera insuficiéncia de basa fiscau, que garantisque era viabilitat economica deth municipi.
Era Generalitat a de fixar annauments ua quantitat entath finançament transitòri deth municipi de Badia del Vallès per mejan dera abilitacion d'ua partida damb aguest objècte enes exercicis pressupostaris des ans 2016, 2017, 2018 e 2019.
Entà cada an s'a d'establir ua unica partida damb un montant de, aumens, 3.008.118,24 èuros.
Entar 2015 demore en vigor, coma apòrt dera Generalitat entath finançament de Badia del Vallès, era quantitat de 3.008.118,24 èuros, fixada pera Convencion entre era Generalitat e er Ajuntament de Badia del Vallès relatiu ara prorogacion deth sistèma de finançament establit entad aguest municipi pera disposicion transitòria tresau dera Lei 1/1994, sens perjudici de çò que establís er apartat 2 dera presenta disposicion.
Era cession ath municipi de Badia del Vallès des terrens que corresponen ara Generalitat o ar Institut Catalan deth Solèr que figuren consignadi en annèxe dera Convencion se regís peth punt 3 dera madeisha convencion.